སློབ་གསོས་དུས་རྒྱུན་མི་ནུས་ལེགས་བཅོས་ཀྱི་ཐད་ནུས་པ་བླ་ལྷག་ཏུ་འདོན་བཞིན་ཡོད།དོན་དངོས་སུ་ང་ཚོ་མི་རྣམས་ནི་སློབ་གསོའི་ཐོན་དངོས་ཡིན་པ་མ་ཟད།མི་ནི་སློབ་གསོ་དང་ཁ་འབྲལ་ཐབས་ཡེ་ནས་མེད།ང་ཚོ་མིའི་རིགས་འཚོ་སྡོད་བྱེད་སའི་ཡུལ་དུས་དང་ཁོར་ཡུགཡུལ་སྲོལ།རིག་གནས།ཆོས་ལུགས་སོགས་སྣང་ཚུལ་མི་འདྲ་བས་མིའི་རིགས་ཀྱི་བསམ་བློ་དང་ལྟ་སྤྱོད།ནུས་པའང་ཐད་ཀར་དུ་གོ་འབྱེད་བཞིན་པ་རེད།ལྷག་པར་དུ་མི་ཞིག་ཡིན་ཕྱིར་རྣམ་པ་དང་བྱེད་ནུས་མི་འདྲ་བའི་སློབ་གསོའི་རྒྱུད་རིམ་མང་པོ་ཞིག་བརྒྱུད་དགོས།དཔེར་ན་ཁྱིམ་ཚང་གི་སློབ་གསོ་དང་སློབ་གྲྭའི་སློབ་གསོ།སྤྱི་ཚོགས་ཀྱི་སློབ་གསོ།ཁྲིམས་ལུགས་ཀྱི་སློབ་གསོ།ཆབ་སྲིད་ཀྱི་སློབ་གསོ།ཆོས་ལུགས་ཀྱི་སློབ་གསོ་སོགས་སློབ་གསོའི་ཁོར་ཡུག་མི་འདྲ་བའི་ཁྲོད་ནས་ང་ཚོ་འཚར་ལོངས་འབྱུང་བཞིན་མཆིས།སློབ་གསོས་ཅི་ཡང་མི་ནུས་པའི་བྱིས་པ་བཙས་མ་ཞིག་ནས་མི་རྣམས་ཀྱི་ནུས་པ་གསོ་སྐྱོང་དང་ལེགས་བཅོས་བྱས་ཏེ་རང་ལ་གཅེས་པ།ཐུན་མོང་ལ་དགའ་བ།ཕ་མ་ལ་སྲི་ཞུ་ཆེ་བ།ཆེ་ལ་བརྩི་བཀུར་ལྡན་པ།ཆུང་བར་བྱམས་སྐྱོང་ཡོད་པ།ཀུན་ལ་འགྲོགས་བདེ་བ།ཁྲེལ་དང་ངོ་ཚ་ཤེས་པ།ཕུགས་བསམ་ལྡན་པའི་མི་ནུས་གསོ་སྐྱོང་དང་ལེགས་བཅོས་ཐད་ལ་ནུས་པ་བླ་ལྷག་ཏུ་འདོན་བཞིན་ཡོད་པ་ཚང་མས་མཁྱེན་གསལ་ལྟར་ལགས།སློབ་གསོའི་རྣམ་པ་དང་བྱེད་ནུས་མི་འདྲ་བའི་ཁྲོད།མིའི་ནུས་པ་ལེགས་བཅོས་བྱེད་པའི་གནས་བབས་ཀྱང་གཏན་ནས་མི་འདྲ་སྟེ།དཔེར་ན་ཆབ་སྲིད་སློབ་གསོ་ཁོ་ན་མྱོང་བཞིན་པའི་སྲིད་འཛིན་པ་དང་དམག་དོན་སློབ་གསོ་གཅིག་པུ་མྱོང་བཞིན་པའི་བདེ་སྲུང་པ།མཐར་ཐུག་གི་ཞི་བདེ་ལ་མཐའ་གཅིག་ཏུ་བརྩོན་པའི་ཆོས་ལུགས་པ་བཅས་ཀྱི་བསམ་སྤྱོད་དང་ནུས་པ།ཕུགས་བསམ་བཅས་གང་ཅིའི་ཐད་ནས་སློབ་གསོའི་རྣམ་པ་མི་འདྲ་བ་བརྒྱུད་པས་མི་ནུས་ལེགས་བཅོས་ཀྱི་མཇུག་འབྲས་ཀྱང་རྟ་མོག་གི་རྒྱབ་ཀྱི་སྤུ་བཞིན་གྱུར་ཡོད་པ་རེད།མི་ནུས་ལེགས་བཅོས་ཀྱི་ཐད་ནས་སློབ་གསོའི་བརྗོད་དོན་དང་སྒྲིག་གཞི།རྣམ་པ།དམིགས་ཡུལ་མི་འདྲ་བས་ང་ཚོ་མིའི་རིགས་ཀྱི་བསམ་སྤྱོད་ལེགས་བཅོས་ལའང་ཐད་ཀར་དུ་འགྱུར་བ་གཏོང་བཞིན་ཡོད།ངེས་པར་དུ་སློབ་གསོས་མི་ནུས་ལེགས་བཅོས་དེ་དུས་རབས་དང་སྤྱི་ཚོགས་ཀྱི་ལས་གནས་སོ་སོའི་འཕེལ་རྒྱས་ཁོ་ན་ལ་མི་དམིགས་པར་མི་གཤིས་བཟང་བོ་ཞིག་ལེགས་བཅོས་བྱེད་རྒྱུ་ནི་ཤིན་ཏུ་གལ་ཆེ་བ་རེད།གལ་ཏེ་སྤྱི་ཚོགས་ལས་གནས་སོ་སོའི་ཤེས་རིག་གི་འཇོན་ཐང་ལྡན་པའི་མི་སུ་ཡིན་རུང་མི་གཤིས་བཟང་བོ་ཞིག་མེད་ན་ནི་འཕེལ་རྒྱས་ཟེར་བ་གླེང་ཐབས་ཡེ་ནས་མེད།དོན་དངོས་སུ་མི་གཤིས་བཟང་བོ་ནི་རང་དོན་ཁོ་ན་ཙམ་དོན་དུ་མི་གཉེར་བར་བྱམས་སྙིང་རྗེ་བྱང་ཆུབ་ཀྱི་སེམས་ལ་གཞི་བཅོལ་ནས་ཅི་ནུས་ཀྱིས་གཞན་ཕན་སྒོམ་རྒྱུ་དེ་རེད།འཛམ་གླིང་གི་ཚན་རྩལ་རིག་གནས་དང་སྤྱི་ཚོགས་དཔལ་འབྱོར།བརྡ་འཕྲིན་ལག་རྩལ།འགྲིམ་འགྲུལ་སྐྱེལ་འདྲེན།ལྗོངས་རྒྱུ་ལྟ་སྐོར་སོགས་ཀྱིས་མཚོན་པའི་སྲིད་འབྱོར་རིག་གསུམ་དབྱར་མཚོ་རྒྱས་པ་བཞིན་འཕེལ་བ་དང་།འཛམ་གླིང་གི་རྒྱལ་ཁབ་སོ་སོའི་འགྲོ་འོང་སྔར་ལས་ལྡབ་འགྱུར་གྱིས་ཇེ་བདེར་གྱུར་པས་སའི་གོ་ལ་ཡུལ་སྡེ་གཅིག་ཅན་དུ་ཆགས་བཞིན་པ་ནི་དངོས་གནས་དགའ་འོས་པ་ཞིག་ཡིན་མོད།མིའི་རིགས་ཀྱི་ཆེས་རིན་ཐང་ལྡན་པའི་བསམ་སྤྱོད་བཟང་བོ་དེ་སྔོག་འདོན་བྱེད་པར་དོ་སྣང་དང་བརྩོན་ཤུགས་མ་བསྐྱེད་པས།སྤྱིར་བཏང་དུ་མི་རྣམས་ཆེ་ལ་བརྩི་བཀུར་དང་ཆུང་ལ་བྱམས་སྐྱོང་།ཕ་མ་ལ་སྲི་ཞུ་མེད་པར་འདོད་པ་དང་ཧམ་སེམས་ཇེ་ཆེར་ཕྱིན་ཏེ་གཡོ་དང་སྒྱུ་ལ་དགའ་ཞིང་ཕྲག་དོག་ཆེ་བ།ངོ་ཚ་མེད་པ།རང་དོན་ཕྲན་ཙམ་གྱི་ཆེད་དུ་སེམས་ཅན་གྱི་བདེ་སྐྱིད་དང་སྲོག་འཕྲོག་པར་ཐེ་ཚོམ་མེད་པ།ཐ་ན་རང་གི་ཤ་རུས་གཅིག་པའི་སྤུན་ཟླ་དང་དྲིན་ཆེན་གྱི་ཕ་མ་ཡིན་ཡང་འཆི་ལམ་དུ་འདེད་པའི་བྱ་སྤྱོད་ངན་པའི་རིགས་ཀྱང་ཆར་རྗེས་ཀྱི་ཤ་མོ་བརྡོལ་བ་ལྟར་བྱུང་དང་འབྱུང་བཞིན་པ་འདི་ནི་ཤིན་ཏུ་མི་ཟད་པའི་ཡིད་སྐྱོ་བ་རེད།